**A KORLÁTOZÁSI SORREND**

A korlátozás végrehajthatósága érdekében, a felhasználókat

* korlátozható és
* nem korlátozható kategóriákba kell sorolni.

**A földgázteljesítményeket az alábbi korlátozási kategóriákba kell besorolni:**

**I.** A villamos energiáról szóló törvény alapján villamos energia termelői működési engedéllyel rendelkező, és külön jogszabály rendelkezései szerint energiaforrás-készlet fenntartására kötelezett felhasználók lekötött földgázteljesítményei. A korlátozás végrehajtására rendelkezésre álló időtartam legfeljebb 4 óra.

**II.** Az I. kategóriába nem tartozó ipari, kereskedelmi szolgáltató és mezőgazdasági célú - technológiai károkozás vagy tiszta technológiás rendszerek sérülése nélkül elvonható - 2500 m3/órát meghaladó lekötött földgázteljesítmények, a VII. és VIII. kategóriákba sorolt földgázteljesítmények kivételével. A korlátozás végrehajtására rendelkezésre álló időtartam legfeljebb 4 óra.

**III.** Az ipari, kereskedelmi szolgáltató és mezőgazdasági célú - technológiai károkozás vagy tiszta technológiás rendszerek sérülése nélkül elvonható - 2500 m3/óra és 500 m3/óra közé eső lekötött földgázteljesítmények, a VII. és VIII. kategóriákba sorolt földgázteljesítmények kivételével. A korlátozás végrehajtására rendelkezésre álló időtartam legfeljebb 4 óra.

**IV.** Az ipari, kereskedelmi, szolgáltató és mezőgazdasági célú - az I-III. kategóriákba nem sorolható - 500 m3/órát meghaladó lekötött földgázteljesítmények, a VII. és VIII. kategóriákba sorolt földgázteljesítmények kivételével. A korlátozás végrehajtására rendelkezésre álló időtartam legfeljebb 8 óra.

**V.** Az ipari, kereskedelmi, szolgáltató és mezőgazdasági célú, 500 m3/óra és 100 m3/óra közé eső lekötött földgázteljesítmények, a VII. és VIII. kategóriákba sorolt földgázteljesítmények kivételével. A korlátozás végrehajtására rendelkezésre álló időtartam legfeljebb 8 óra.

**VI.** Az ipari, kereskedelmi, szolgáltató és mezőgazdasági célú 100 m3/óránál nem nagyobb lekötött földgázteljesítmények - a VII. és VIII. kategóriákba sorolt földgázteljesítmények kivételével -, amelyeket összevontan gázátadó állomásonként összesítve kell feltüntetni a korlátozási besorolásban. A korlátozás végrehajtására rendelkezésre álló időtartam legfeljebb 8 óra.

**VII**. A II-VI. kategóriákba sorolt felhasználók temperálásra, illetve alapanyag, félkész- vagy késztermék állagának megőrzésére indokoltan biztosított földgázteljesítményei, amelyek a korlátozásuk elrendelését követően a szállítási rendszerirányító naponta kiadott engedélye alapján igénybe vehetők. A szállítási rendszerirányító műszaki és egyensúlytartási szempontok figyelembevételével jogosult az egyes gázátadókon eltérő időben biztosítani - a felhasználó tényleges órai lekötésének 10%-át nem meghaladó mennyiséget naponta legalább 2, de a szállítási rendszerirányító döntése alapján legfeljebb 8 órás időtartamra.

**VIII.** Azon földgázteljesítmények, amelyeket - az alkohol tartalmú italok és üdítőitalok kivételével - az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárásokról szóló, 2002. január 28-i 178/2002/EK európai parlamenti és tanácsi rendelet 2. cikke szerinti alapvető élelmiszerek vagy élelmiszer alapanyagok előállításához és forgalmazásához használnak fel, különösen az élőállat vágásához és feldolgozásához, tej feldolgozásához és kenyérfélék előállításához felhasznált földgázteljesítmények.

Nem korlátozható kategóriába kell besorolni

* a rendszerüzemeltetők földgázteljesítményét a rendszerüzemeltetéshez szükséges mértékig,
* a lakossági fogyasztók földgázteljesítményét,
* a közellátást biztosító felhasználók földgázteljesítményét a közellátás biztosításához szükséges földgázvételezés mértékéig,
* azon felhasználók földgázteljesítményét, amelyek földgázvételezésének korlátozása az emberi életet vagy egészséget, továbbá a környezetet súlyosan veszélyeztető anyagnak a szabadba kerülését eredményezné a veszélyeztetettség elkerüléséhez szükséges földgázvételezés mértékéig, amennyiben a földgázteljesítmény - szerződésben meghatározott hőmérséklet alatt történő - elvonása esetén a káros anyagok környezetbe jutása valószínűsíthető,
* a természetes személyek életvitelszerű tartózkodására szolgáló intézmények, különösen bentlakásos intézmény, kollégium, munkavállalói szálláshely fűtési célra lekötött földgázteljesítményét,
* járóbeteg-, illetve fekvőbeteg-szakellátást nyújtó egészségügyi szolgáltatók fűtési célra lekötött földgázteljesítményét,
* lakossági célú alapszolgáltatásokat biztosító szervezetek földgázteljesítményét, a lakossági célú tevékenység fenntartását biztosító mértékig, ideértve a gyógyszerészeti államigazgatási szerv engedélyével üzemeltetett gyógyszerraktárt a gyógyszer minőségének megőrzését biztosító mértékig,
* a folyékony tüzelőanyag tartalékolására nem kötelezett erőművek, fűtőművek és kapcsolt villamosenergia-termelők lakossági távfűtési célra felhasznált földgázteljesítményét,
* a lakossági fogyasztó és a közellátást biztosító felhasználó részére távhőt biztosító engedélyesek földgázteljesítményét az ezek ellátásához szükséges földgázvételezés mértékéig, ha a távhőt biztosító engedélyesnek nem áll módjában más tüzelőanyagra átváltani.